ઉપરોક્ત મહાન કાર્ય ઉપરાંત મહર્ષિ વેદવ્યાસે ઉપનિષદોનાં ગૂઢ તત્વોને સમજાવવા “બ્રહ્મસુત્ર” નામનો સૂત્રાત્મક તત્વજ્ઞાનનો મહાન ગ્રંથ રચ્યો, “વ્યાસ સ્મૃતિ” નામનો સ્મૃતિગ્રંથ રચ્યો, અઢાર પુરાણો રચ્યાં, જેમાં ભક્તિરસથી ભરપુર અદભૂત, મહાપ્રસિદ્ધ અને વર્તમાનકાળના અતિલોકપ્રિય ગ્રંથ “શ્રીમદ ભાગવત” (ભાગવત પુરાણ) નો સમાવેશ થાય છે. મહર્ષિ વેદવ્યાસના આ અદભૂત પ્રદાનને ધ્યાનમાં લઈને આજે પણ શ્રીમદ ભાગવત કે અન્ય કોઈ પણ કથાપાઠમાં ગ્રંથ અને કથાકારની બેઠકની જગ્યા “વ્યાસપીઠ” તરીકે ઓળખાય છે.